**ΕΙΣΗΓΗΣΗ ΤΗΣ Β' ΓΕΝΙΚΗΣ ΣΥΝΕΛΕΥΣΗΣ ΤΗΣ ΠΕΜΕΝ 3 Δεκεμβρίου 2014**

**ΑΠΟΛΟΓΙΣΜΟΣ ΚΑΙ ΠΡΟΓΡΑΜΜΑ ΔΡΑΣΗΣ**

**Συνάδελφοι**

Η Β' Γενική Συνέλευση της ΠΕΜΕΝ για το 2014, πραγματοποιείται σε συνθήκες έντασης της επίθεσης από κεφάλαιο - κυβέρνηση - Ευρωπαϊκή Ένωση- ΔΝΤ, σε βάρος του συνόλου των δικαιωμάτων των εργαζομένων.

Κεφάλαιο - κυβέρνηση ανοίγουν νέα μέτωπα σε βάρος των εργασιακών, ασφαλιστικών και συνδικαλιστικών δικαιωμάτων, δεν τους αρκεί η μέχρι τώρα λεηλασία του λαϊκού εισοδήματος, η φορολογία, το τσάκισμα των εργασιακών σχέσεων.

Με μεθόδους βίας και καταστολής οδηγούν στο εδώλιο εκατοντάδες ναυτεργάτες, εργαζόμενους, επειδή υπερασπίστηκαν τα δικαιώματα τους, όπως το σύνολο των ναυτεργατών του Ε/Γ-Ο/Γ **«SURERFERRY II»**, που τους στέλνουν σε δίκες στις **26-2-2015** και στις **18-3-2015** επειδή συμμετείχαν σε Πανελλαδικές Πανεργατικές απεργίες στις **20-2-2013** και στις **16-4-2013** που είχαν αποφασιστεί από ΓΣΕΕ – ΠΝΟ.

Οι ναυτεργάτες, οι εργαζόμενοι, το συνδικαλιστικό κίνημα στο σύνολο του, πρέπει να καταδικάσει και να απαντήσει σε αυτές τις μεθόδους της βίας, της τρομοκρατίας, σε βάρος των εργαζομένων με οργάνωση - ενότητα - αγώνα. Κεφάλαιο - κυβέρνηση θέλουν να επιβάλλουν «σιγή νεκροταφείου» στο εργατικό κίνημα, να χτυπήσουν το δικαίωμα στην απεργία και τις συνδικαλιστικές ελευθερίες, για να εφαρμόζουν την αντεργατική πολιτική χωρίς να συναντούν καμία λαϊκή αντίσταση.

Οι αγώνες είναι μπροστά μας ενάντια στην βάρβαρη αντιλαϊκή πολιτική του κεφαλαίου. Στις **26/2/2015** την μέρα εκδίκασης για τους ναυτεργάτες του «SUPERFERRY ΙΙ» να μας βρουν μπροστά τους, να τους απαντήσουμε ότι, **«Νόμος είναι το δίκιο του εργάτη και όχι τα κέρδη του κεφαλαιοκράτη».**

Κυβέρνηση ΝΔ-ΠΑΣΟΚ και η αξιωματική αντιπολίτευση του ΣΥΡΙΖΑ, οδηγούν τον λαό σε νέο αποπροσανατολισμό με φόντο το «αδιέξοδο στο Παρίσι» στις διαπραγματεύσεις με την τρόικα (ΔΝΤ, Ε.Ε, ΕΚΤ, με την κυβέρνηση να προβάλλει κινδύνους πολιτικής αποσταθεροποίησης και τον ΣΥΡΙΖΑ να μιλάει για ανικανότητα διαπραγμάτευσης.

Οι εργαζόμενοι πρέπει να έχουν ξεκάθαρο ότι αυτά τα παζάρια και οι «κοκορομαχίες», έχουν κοινή συνισταμένη, την πτώση της τιμής της εργατικής δύναμης, την αύξηση του βαθμού εκμετάλλευσης των εργαζομένων. Κυβέρνηση και αξιωματική αντιπολίτευση, κρύβουν ότι τα μνημόνια και τα αντιλαϊκά μέτρα διαρκείας ταυτίζονται με την πολιτική της ΕΕ, των μονοπωλίων, για την στήριξη της καπιταλιστικής ανάπτυξης.

Αυτή η πολιτική δημιουργεί τις οικονομικές κρίσεις, την όξυνση των ιμπεριαλιστικών ανταγωνισμών, τους πολέμους, με την χώρα μας να βρίσκεται στο επίκεντρο αυτών των ανταγωνισμών μεταξύ ΗΠΑ, Ε.Ε, ΝΑΤΟ, Ρωσίας, σε μια φλεγόμενη περιοχή για τον έλεγχο των χωρών, την καταλήστευση των ενεργειακών και φυσικών πόρων, με θύματα τους λαούς.

Ο κρατικός προϋπολογισμός για το **2015**, επιδεινώνει ακόμη περισσότερο την κατάσταση της εργατικής - λαϊκής οικογένειας, ταυτόχρονα πρόσθετα προνόμια για τις επιχειρήσεις με νέες μειώσεις των εσόδων από τη φορολογία κατά **100 εκατ. ευρώ (-2,4%)**.

Τα φορολογικά έσοδα προβλέπεται να αυξηθούν κατά **1,4 δισ. ευρώ** **(+3%)** σε σχέση με το 2014, παραπέρα υποβάθμιση των κοινωνικών παροχών με μείωση των δαπανών, στην Παιδεία κατά **285 εκατ. ευρώ**, στην Υγεία κατά **505 εκατ. ευρώ**, στην Κοινωνική Ασφάλιση και περίθαλψη κατά **459 εκατ. ευρώ**, μειώνεται η χρηματοδότηση των κρατικών νοσοκομείων κατά **432 εκατ. ευρώ**, καθώς και οι προνοιακές παροχές κατά **377 εκατ. ευρώ**.

Στο στόχαστρο κυβέρνησης - Ε.Ε - Δ.Ν.Τ, η κατάργηση των ΣΣΕ, η επέκταση των ατομικών συμβάσεων, μείωση του κατώτερου μισθού, διεύρυνση των δουλεμπορικών γραφείων ενοικίασης εργαζομένων χωρίς συγκροτημένα δικαιώματα, ομαδικές απολύσεις, μείωση των εργοδοτικών εισφορών, υπονόμευση της πρωτοβάθμιας και νοσοκομειακής περίθαλψης στην εξυπηρέτηση επιχειρηματικών συμφερόντων, νέες αντιδραστικές αλλαγές στο ασφαλιστικό με μείωση κύριων και επικουρικών συντάξεων με παράλληλη αύξηση των ορίων ηλικίας συνταξιοδότησης.

Από **1-1-2015** με βάση τον **ν.3863/2010**, καθορίζεται η βασική σύνταξη στα **360**

**ευρώ** και θα αναπροσαρμόζεται με βάση τον συντελεστή που θα διαμορφώνεται κατά **50%** από τη μεταβολή του ΑΕΠ και κατά **50%** από τη μεταβολή του Δείκτη Τιμών Καταναλωτή, ενώ οι προϋπολογισμοί των ασφαλιστικών ταμείων θα πρέπει να είναι ισοσκελισμένοι.

Στο ΝΑΤ η φιλοεφοπλιστική πολιτική που συνεχίζεται σε βάρος των ναυτεργατών, έχει δημιουργήσει το οργανικό έλλειμμα των **975.555.515,00 ευρώ** με βάση τον προϋπολογισμό του για το **2015**. Με χαλκευμένα στοιχεία και χωρίς να έχει γίνει Ισολογισμός από το **2003**, με τους προηγούμενους Ισολογισμούς να έχουν γίνει κατά συμψηφισμό, υπολογίζονται στα έσοδα **156.000.000 ευρώ** που θα προέλθουν από τη μείωση των κύριων συντάξεων και **15.000.000 ευρώ** έσοδα στο Κεφάλαιο Επικουρικής Ασφάλισης Ναυτεργατών (ΚΕΑΝ) από τη μείωση των επικουρικών συντάξεων.

Σε αυτή την κατεύθυνση εντάσσεται η κατ' επανάληψη προκλητική δήλωση του ΥΝΑ κ.Βαρβιτσιώτη σε συναντήσεις με την Ε.Ε της ΠΝΟ, ότι **«θα σας συμφέρει να το κλείσουμε το ΝΑΤ».**

Αντίστοιχα η συγκυβέρνηση ΝΔ - ΠΑΣΟΚ προχωράει στην υλοποίηση του νομοθετικού πλαισίου (ν.3153/2003 και ν.3450/2006), για την λειτουργία ιδιωτικών σχολών **ΝΕΚΕ (Ναυτικής Επαγγελματικής Κατάρτισης και Επιμόρφωσης),** με την δημοσίευση του **Π.Δ 141/2014**.

Με την αντικατάσταση του Π.Δ 243/1998, από το Π.Δ 141/2014, προσαρμόζει νόμους και Π.Δ που αφορούν την ναυτική εκπαίδευση και μετεκπαίδευση, αναγνωρίζοντας πιστοποιητικά από την ιδιωτική ναυτική εκπαίδευση και μετεκπαίδευση (ΝΕΚΕ).

Συγκεκριμένα με τον **ν.3153/2003** και με το **Π.Δ 141/2014**:

**1)** Αναγνωρίζονται και είναι ισότιμα με τα ελληνικά, τα πιστοποιητικά που εκδίδονται από ιδιωτικές σχολές στην αλλοδαπή και την ημεδαπή.

**2)** Χωρίς να καθορίζεται κανένας έλεγχος, αναγνωρίζεται θαλάσσια υπηρεσία σε πλοία με ξένη σημαία μη συμβεβλημένα με το ΝΑΤ και προσμετράτε για την απόκτηση αποδεικτικών ναυτικής ικανότητας, εφόσον αναγνωριστεί ως συντάξιμη στο ΝΑΤ και η εφοπλιστική εταιρεία υπόκεινται στο ν. 27/1975.

Η ΠΕΜΕΝ μαζί με τα ναυτεργατικά σωματεία ΣΤΕΦΕΝΣΩΝ - ΠΕΕΜΑΓΕΝ, έχουν διατυπώσει τη θέση να υπάρχει μηχανισμός ελέγχου για την πιστοποίηση των δικαιολογητικών, επιβάλλεται αναμόρφωση του ΚΝΕ (Κεφάλαιο Ναυτικής Εκπαίδευσης) και του ΓΕΝΕ, με την πλειοψηφία των οργάνων τους να είναι από εκπροσώπους των ναυτεργατικών σωματείων, να γίνεται έλεγχος των οικονομικών με προϋπολογισμούς και ισολογισμούς και κατανομή των χρημάτων στις σχολές, μέσω του ΓΕΝΕ να ελέγχονται οι συμβάσεις για την εφαρμογή των ΣΣΕ, να συγκεντρώνονται κάθε μήνα τα crew list από όλα τα πλοία για έλεγχο των οργανικών συνθέσεων. Η αλλαγή του τρόπου λειτουργίας του ΚΝΕ και του ΓΕΝΕ, το κτύπημα της «μαύρης» ανασφάλιστης εργασίας και των δουλεμπορικών κυκλωμάτων είναι και πρέπει να είναι ένα από τα βασικά μέτωπα πάλης.

**3)** Επιτρέπεται να παρέχεται κατάρτιση και επιμόρφωση με την χρήση συστημάτων εκπαίδευσης εξ' αποστάσεως (τηλεκπαίδευση).

Με αυτές τις μεθόδους και παίρνοντας υπόψη την εθνική και διεθνή εμπειρία, θα διογκώνεται ένα παρασιτικό κύκλωμα που επιβάλει κανόνες σύγχρονου δουλεμπορίου.

Αυτές οι εξελίξεις θα έχουν ως αποτέλεσμα την ανεξέλεγκτη παραγωγή και αναπαραγωγή ναυτεργατικού δυναμικού, διαφόρων προελεύσεων βαθμίδων σπουδών, με αμφίβολη θαλάσσια υπηρεσία, θεωρητική και πρακτική εκπαίδευση, για να εκτελούν από νέα θέση αναβαθμισμένα υπεύθυνα καθήκοντα.

Δεν φτάνει μόνο η θεωρητική εκπαίδευση πόσο μάλλον και η «εξ αποστάσεως» με ευκαιριακές γνώσεις, χρειάζεται και η θαλάσσια εμπειρία για να μπορέσουν οι ναυτεργάτες να ανταπεξέλθουν στα σύνθετα καθήκοντα.

Συνέπεια αυτών των μεθόδων θα είναι η αύξηση του κινδύνου στα πλοία και τους ναυτεργάτες, η αύξηση του λειτουργικού κόστους από πλημμελή συντήρηση, με τραγικές συνέπειες σε ατυχήματα και ναυάγια.

Η προπαγάνδα που αναπτύσσεται μεταξύ δημόσιας και ιδιωτικής εκπαίδευσης, ότι «ανταγωνιστικά μεταξύ τους η μία προς την άλλη, για να βελτιώνονται και οι δύο», είναι απάτη που την προωθούνε το κεφάλαιο, οι εκπρόσωποι του και τα παράσιτα τους, που απαξιώνουν την δημόσια εκπαίδευση.

Αυτοί που υπαγόρευσαν, συνέταξαν και προώθησαν το Π.Δ 141/2014, αναλαμβάνουν τεράστιες ευθύνες, είναι επικίνδυνοι για την ζωή των ναυτεργατών, την ασφάλεια των πλοίων, τις περιβαλλοντολογικές επιπτώσεις.

Το εφοπλιστικό κεφάλαιο συνεχίζει να διατηρεί την πρωτοκαθεδρία στην παγκόσμια ναυτιλία, το πρώτο **8μηνο** του **2014** με βάση τα στοιχεία του ναυλομεσιτικού οίκου **lntermodal**, αποκτήθηκαν **377** πλοία αξίας **12,1 δις δολάρια** (**100** νέες ναυπηγήσεις και **277** δευτερογενή), ενώ το 2013 αποκτήθηκαν **690** πλοία (**319** νέες ναυπηγήσεις και **371** δευτερογενή), αξίας **18,1** δις δολάρια.

Αντίθετα για τους ναυτεργάτες η ανεργία καλπάζει, **1** στους **4** γράφετε στο ΓΕΝΕ, από τα πλασματικά στοιχεία του για τον **Οκτώβρη** ήταν **3351**, ενώ λόγω των απαγορευτικών προϋποθέσεων αποκλείονται οι μακροχρόνιοι άνεργοι από την επιδότηση «αίσχους» των **293** ευρώ για έγγαμους και **235** ευρώ για άγαμους, με αποτέλεσμα να παίρνουν επιδότηση **324 (9,67%).**

Εφοπλιστές - κυβέρνηση μιλάνε για **200.000** θέσεις εργασίας στην ναυτιλία, για να προωθήσουν τις ατομικές συμβάσεις, να μετατρέψουν το σύνολο των ναυτεργατών σε όλες τις κατηγορίες πλοίων, χωρίς συγκροτημένα δικαιώματα, θύματα των «δουλεμπορικών» κυκλωμάτων.

Συνεχίζεται η τραγική κατάσταση στην ιατροφαρμακευτική προστασία, σε συνεδρίαση της ΠΝΟ με αφορμή τις προτάσεις που κατέθεσαν οι φορείς του Οίκου Ναύτη και ΥΠΕΠΕΔΥ για την λειτουργία χρήσης του κτηρίου του Οίκου Ναύτη που είναι περιουσία του ΝΑΤ, απορρίψαμε και τις δύο προτάσεις, απαιτήσαμε την αποκλειστική λειτουργία για ιατροφαρμακευτική προστασία και την κάλυψη των πραγματικών αναγκών, να γίνει με αξιοποίηση της ακίνητη περιουσία του ΝΑΤ, να λειτουργήσει ως Πανεπιστημιακή κλινική το εγκαταλελειμμένο NIEN στα Μελίσσια, για την πρόληψη και την αντιμετώπιση των επαγγελματικών ασθενειών.

Στις **16 Δεκέμβρη** πραγματοποιείται το Τακτικό Συμβούλιο της ΠΝΟ και το

Έκτακτο Συνέδριο για την τροποποίηση του καταστατικού.

Τα ναυτεργατικά σωματεία ΠΕΜΕΝ - ΣΤΕΦΕΝΣΩΝ - ΠΕΕΜΑΓΕΝ, οι δυνάμεις της ΝΣΚ, του ΠΑΜΕ, θα καταθέσουμε για άλλη μια φορά ολοκληρωμένο σχέδιο για την τροποποίηση του καταστατικού, σε αντίθεση με τα υπόλοιπα σωματεία που πλειοψηφούν οι δυνάμεις του κυβερνητικού - εργοδοτικού συνδικαλισμού, στο προηγούμενο έκτακτο καταστατικό συνέδριο πρότειναν να μην αλλάξει ούτε μια λέξη από το καταστατικό. Η ΠΕΝΕΝ πρότεινε αλλαγές σε 7 άξονες μεταξύ των οποίων: **«Αναλογική κατανομή των συνδρομών των ναυτικών προς τα πρωτοβάθμια ναυτεργατικά σωματεία με βάση τα ψηφίσαντα μέλη και οικονομικά ενεργά μέλη»,**

δηλαδή στην πράξη διαφωνεί στην μοιρασιά και συμφωνεί να συνεχιστεί το οικονομικό αλισβερίσι σε συνεργασία με τους εφοπλιστές, την ITF, για καλύτερη κατανομή των χρημάτων, να μην εφαρμόζεται για όλους τους ναυτεργάτες το δικαίωμα του «εκλέγειν» και «εκλέγεσθαι», υπονομεύοντας συνολικά τα δικαιώματα των ναυτεργατών.

Η πρόταση η δική μας είναι οι ναυτεργάτες να έχουν μοναδική εισφορά, την εισφορά τους ως μέλη στα σωματεία τους και τα σωματεία να καταβάλλουν μηνιαίως στην Ομοσπονδία ποσοστό από την συνδρομή των ταμειακά εντάξει μελών.

Από τις εξελίξεις αποτελεί επιτακτική ανάγκη η οργανωτική ανασυγκρότηση του ναυτεργατικού κινήματος, αυτή η δομή και η λειτουργία επιβάλλεται να αλλάξει για να μπορέσουμε από καλύτερη θέση να υπερασπίσουμε τα δικαιώματα του ναυτεργάτη, του εργαζόμενου, του συνταξιούχου, του σπουδαστή.

**Συνάδελφοι,**

Αποτελεί βασικό καθήκον για τους ναυτεργάτες, τους εργαζόμενους να απεγκλωβιστούν από τα γρανάζια του κυβερνητικού – εργοδοτικού συνδικαλισμού, να συγκρουστούμε με την διγλωσσία και τον φαρισαϊσμό αυτών των δυνάμεων, στα λόγια συμφωνούν για την ανάπτυξη αγώνων, ενώ στην πράξη με όλα τα μέσα τους υπονομεύουν.

Χαρακτηριστική είναι η στάση των διοικήσεων των σωματείων ΠΕΠΕΝ και ΠΕΝΕΝ στις πρόσφατες κινητοποιήσεις στο Πανελλαδικό Συλλαλητήριο την 1η Νοέμβρη και στην Πανελλαδική απεργία στις 27 Νοέμβρη.

Στις **9/10/2014** σε συνεδρίαση της Ε.Ε της ΠΝΟ ομόφωνα αποφασίστηκε η συμμετοχή στο Πανελλαδικό Συλλαλητήριο την 1η Νοέμβρη που διοργάνωσαν οι δυνάμεις του ΠΑΜΕ και απεύθυναν πλατύ κάλεσμα σε όλες τις συνδικαλιστικές οργανώσεις και φορείς να διαμαρτυρηθούμε και να ακουστεί η δική μας φωνή για τα οξυμμένα προβλήματα της Ανεργίας, Κοινωνικής Ασφάλισης, ΣΣΕ, Εισοδήματος και συμμετείχαν πάνω από 1000 οργανώσεις, 300 για πρώτη φορά και δεκάδες χιλιάδες εργαζόμενοι, αγρότες, μικρομεσαίοι, συνταξιούχοι, νεολαία.

 Η ΠΕΠΕΝ δεν συμμετείχε με την δικαιολογία περί «κομματικού» συλλαλητηρίου, ενώ το προεδρείο της ΠΕΝΕΝ έβγαλε δελτίο τύπου με την ένδειξη «Εξαιρετικά επείγον» **4** μέρες μετά την ομόφωνη απόφαση της Ε.Ε της ΠΝΟ στην οποία συμμετείχε και ο Γ.Γ της ΠΕΝΕΝ, κάνοντας λόγο ότι δεν έγινε συζήτηση παρότι αναφέρουν ότι κατέθεσε πρόταση ο Γραμματέας της ΠΕΜΕΝ.

Αντίστοιχα στην ομόφωνη απόφαση της Ε.Ε της ΠΝΟ για συμμετοχή στην Πανελλαδική απεργία στις 27 Νοέμβρη, πριν ακόμα προετοιμαστεί και οργανωθεί, η ΠΕΝΕΝ την χαρακτήρισε ως **«τουφεκιά στον αέρα»**, ενώ ο πρόεδρος της και στέλεχος της ΑΠ/ΣΥΡΙΖΑ στη συνεδρίαση του Δ.Σ του ΕΚΠ πρότεινε οι εργαζόμενοι να συμμετέχουν στην απεργιακή συγκέντρωση της ΓΣΕΕ στην Αθήνα, υπονομεύοντας την εξέλιξη του απεργιακού αγώνα των ναυτεργατών.

Μετά από **5** χρόνια καπιταλιστικής κρίσης και αλλεπάλληλων αντιλαϊκών μέτρων, έχουμε πολύτιμη εμπειρία από τις πολύμορφες αγωνιστικές και απεργιακές κινητοποιήσεις, που δώσαμε αυτή την περίοδο.

Απαντήσαμε με **64** απεργίες από τις **17 Δεκέμβρη 2009** μέχρι σήμερα, ενώ σε συνθήκες πολιτικής επιστράτευσης **(29 Νοέμβρη 2010 και 6 Φλεβάρη 2013),** αντισταθήκαμε ακυρώνοντας στην πράξη με **37** απεργίες.

Με αγωνιστική αισιοδοξία και την πολύτιμη πείρα που αποκτήσαμε στη δράση για την επιτυχία του Πανελλαδικού Συλλαλητηρίου την **1η Νοέμβρη** και στην απεργία στις **27 Νοέμβρη**, να κλιμακώσουμε τον αγώνα με πολύμορφες κινητοποιήσεις για τα οξυμμένα προβλήματα της ανεργίας - κοινωνικής ασφάλισης - ΣΣΕ - εισόδημα, να βάλουμε εμπόδια στην εφαρμογή των αντιλαϊκών μέτρων, για την υπεράσπιση των δικαιωμάτων της εργατικής λαϊκής οικογένειας.

Αυτή την περίοδο είναι σε εξέλιξη οι αρχαιρεσίες στην ΠΕΜΕΝ που θα ολοκληρωθούν στις **2 Μάρτη 2015**. Η μαζική συμμετοχή στις αρχαιρεσίες είναι κριτήριο συσπείρωσης και συνέχισης της αγωνιστικής μας δράσης. Κάθε ψήφος συμβάλει στην ενίσχυση για την ανάπτυξη αγώνων για την υπεράσπιση των εργασιακών - κοινωνικοασφαλιστικών δικαιωμάτων, συμβολή στην αλλαγή του αρνητικού συσχετισμού δύναμης στο εργατικό κίνημα.

**Προγραμματισμένες Εκδηλώσεις και επισκέψεις στις ΑΕΝ**

• **Γιορτή για τα Παιδιά των Μηχανικών στην Χίο Κυριακή 11 Γενάρη 2015.**

• **Επίσκεψη σε ΑΕΝ/ Χίου Δευτέρα 12 Γενάρη 2015.**

• **Κοπή Πρωτοχρονιάτικής Πίτας της Ένωσης την Πέμπτη 15 Γενάρη 2015.**

• **Γιορτή για τα Παιδιά των Μηχανικών στον Πειραιά, Σάββατο 17 Γενάρη**

**2015.**

• **Επίσκεψη στην ΑΕΝ /Μακεδονίας Δευτέρα 19 Γενάρη 2015.**

• **Επίσκεψη σε ΑΕΝ/ Κρήτης Δευτέρα 26 Γενάρη 2015.**

**ΔΙΕΚΔΙΚΗΤΙΚΟ ΠΛΑΙΣΙΟ ΑΙΤΗΜΑΤΩΝ ΤΗΣ ΠΕΜΕΝ ΓΙΑ ΤΟ 2015**

**ΑΓΩΝΙΖΟΜΑΣΤΕ - ΔΙΕΚΔΙΚΟΥΜΕ**

• Κατάργηση της Δανειακής Σύμβασης, των μνημονίων και εφαρμοστικών νόμων.

• Κατάργηση των εγκριτικών πράξεων του νόμου 2687/53 και των «διμερών συμβάσεων». Ίση αμοιβή για ίση εργασία, ανάλογα τον βαθμό και την ειδικότητα.

• Ανάκληση του διαλυτικού Κανονισμού 3577/92 της Ευρωπαϊκής Ένωσης και του ν.2932/2001 για τις ακτοπλοϊκές συγκοινωνίες. Αναβάθμιση των ακτοπλοϊκών συγκοινωνιών, ανανέωση του στόλου σε ελληνικά ναυπηγεία. Η πρόταση μας για ακτοπλοϊκές συγκοινωνίες που θα υπηρετούν τις εργατικές λαϊκές, ανάγκες προϋποθέτει κεντρικό σχεδιασμό και εργατικό έλεγχο στα πλαίσια μιας φιλολαϊκής πολιτικής, με μελέτη, πρόγραμμα ναυπήγησης σύγχρονων πλοίων, θα συμβάλλει στην παραγωγική ανασυγκρότηση και την ευημερία γενικότερα της εργατικής - λαϊκής οικογένειας, αποτελεί στόχο του κλάδου μας.

• Ανάκληση των αντιναυτεργατικών νόμων και υπουργικών αποφάσεων για τη μείωση των οργανικών συνθέσεων των πλοίων. Καθορισμός των οργανικών συνθέσεων με βάση τις αυξημένες πραγματικές ανάγκες των πλοίων.

• Κατοχύρωση Α', Β', **Γ'** και Δόκιμων Μηχανικών σε όλες τις κατηγορίες πλοίων.

**ΣΥΛΛΟΓΙΚΕΣ ΣΥΜΒΑΣΕΙΣ ΕΡΓΑΣΙΑΣ**

• Υπογραφή Ενιαίας Συλλογικής Σύμβασης Εργασίας που να ανταποκρίνεται στις σύγχρονες ανάγκες.

• Υπογραφή Συλλογικών Συμβάσεων Εργασίας με σταθερή εργασία, 7ωρο, 5νθήμερο, 35ωρο. Με σύστημα εναλλαγής των πληρωμάτων, ο χρόνος ναυτολόγησης να είναι ισοδύναμος με το χρόνο αδείας εκτός πλοίου, με πλήρεις αποδοχές και ασφάλιση στο ΝΑΤ σε όλη την διάρκεια του χρόνου.

• Στην ποντοπόρο ναυτιλία 4μηνη σύμβαση - 4 μήνες άδεια, με σταθερή εργασία.

• Να χαρακτηριστεί το επάγγελμα βαρύ, ανθυγιεινό και επικίνδυνο, καταβολή επιδόματος 5% με βάση το μισθό.

**ΚΟΙΝΩΝΙΚΗ ΑΣΦΑΛΙΣΗ - (ΝΑΤ, ΚΕΑΝ, TAMEIA ΠΡΟΝΟΙΑΣ)**

**Εφοπλιστές, ΠΑΣΟΚ-ΝΔ λεηλάτησαν και διαλύουν τα ασφαλιστικά­ συνταξιοδοτικά ταμεία των ναυτεργατών**

• Αποκλειστικά Δημόσια - Καθολική - Υποχρεωτική - Κοινωνική Ασφάλιση, Υγεία και Πρόνοια.

• Κατάργηση των εξοντωτικών - αντεργατικών νόμων 3845/201Ο, 3863/201Ο,

3986/2011, 4093/2012, που λεηλάτησαν μισθούς, συντάξεις, κοινωνικές παροχές, αύξησαν τα όρια ηλικίας συνταξιοδότησης κατά 2 έτη, ένταξη του ΝΑΤ στο Υπουργείο Εργασίας, του Οίκου Ναύτη στον ΕΟΠΠΥ, λεηλατούν την

ακίνητη περιουσία του ΝΑΤ. Άθλιοι νόμοι που από κοινού συνδιαμόρφωσαν

κυβερνήσεις ΠΑΣΟΚ, ΝΔ, ΛΑΟΣ, ΔΗΜΑΡ, με την τρόικα ΕΕ-ΕΚΤ-ΔΝΤ.

• Κατάργηση του άρθρου 21 του Ν.3622/2007 που δίνει την δυνατότητα αλλαγής χρήσης και εκποίησης μερικώς ή ολικός του NIEN. Να γίνει Πανεπιστημιακή κλινική για την πρόληψη και αντιμετώπιση των επαγγελματικών ασθενειών.

• Την ενίσχυση των οικονομικών του ΝΑΤ, του ΚΕΑΝ και των Ταμείων Πρόνοιας και του Οίκου Ναύτη για να καλυφθούν οι σύγχρονες ανάγκες της ναυτεργατικής οικογένειας.

• Ουσιαστικές αυξήσεις στους μισθούς. Σύνταξη στο 80% επί του συνολικού ποσού για το οποίο γίνονται κρατήσεις. Διπλασιασμό των εφ'άπαξ των ταμείων προνοίας.

• Υπολογισμός του χρόνου ανεργίας ως συντάξιμου χρόνου.

• Κατοχύρωση του ναυτικού επαγγέλματος ως βαρύ - ανθυγιεινό και επικίνδυνο, καταβολή επιδόματος 5%.

• Κατάργηση της νομοθετικής τροπολογίας που απαλλάσσει τους εφοπλιστές από την καταβολή των ασφαλιστικών εισφορών.

• Καταβολή όλων των εφοπλιστικών οφειλών στο ΝΑΤ και πάταξη της εισφοροδιαφυγής.

• Κατάργηση των αντιασφαλιστικών νόμων ΠΑΣΟΚ και της Νέας Δημοκρατίας, καθώς και τις πράξεις που ανατρέπουν τα κοινωνικοασφαλιστικά δικαιώματα των ναυτεργατών και όλων των εργαζομένων.

• Αφορολόγητο όριο 30.000 ΕΥΡΩ.

• Να καταργηθούν τα χαράτσια και η φοροληστεία σε βάρος των ναυτεργατών, των μισθωτών, των συνταξιούχων και να φορολογηθεί το κεφάλαιο και τα κέρδη του.

**ΑΝΕΡΓΙΑ**

Πλήρη- σταθερή εργασία, ουσιαστική προστασία των ανέργων. Άμεσα μέτρα που πρέπει να παρθούν είναι:

• Να εφαρμοστεί η απαίτηση της Επιτροπής Ανέργων Ναυτεργατών και των σωματείων ΠΕΜΕΝ, ΠΕΦΕΝΣΩΝ, ΠΕΕΜΑΓΕΝ, που έγινε δεκτή από το ΔΣ του ΓΕΝΕ, να συγκεντρώνονται τα CREW LIST και να ναυτολογούνται άμεσα ναυτεργάτες, όπου διαπιστώνονται παραβιάσεις οργανικών συνθέσεων.

• Η πλειοψηφία του ΓΕΝΕ να αποτελείται από εκπροσώπους των αντιπροσωπευτικών ναυτεργατικών ενώσεων.

• Η τροποποίηση των διατάξεων που καθορίζουν την έννοια του ανέργου και τα κριτήρια προκειμένου να επιδοτηθούν.

• Αύξηση του επιδόματος ανεργίας στο 80% του μισθού της ειδικότητας, πλήρης ιατροφαρμακευτική περίθαλψη.

• Ο χρόνος ανεργίας να αναγνωρίζεται συντάξιμος χρόνος.

• Λήψη μέτρων για απορρόφηση των ανέργων.

• Να εξασφαλισθεί άμεσα η δωρεάν σίτιση των ανέργων από την Εστία Ναυτικών, να αξιοποιηθεί η υποδομή της και να ενισχυθεί οικονομικά με πρόσθετους πόρους.

• Να χορηγηθεί δωρεάν κάρτα απεριορίστων διαδρομών των ανέργων στα Μέσα Μαζικής Μεταφοράς και να ισχύσουν μειωμένα τιμολόγια για τις παροχές των πρώην ΔΕΚΟ και να απαγορευτεί η διακοπή παροχής ηλεκτρικού, νερού και σταθερού τηλεφώνου στους ανέργους.

**ΝΑΥΤΙΚΗ ΕΚΠΑΙΔΕΥΣΗ ΚΑΙ ΜΕΤΕΚΠΑΙΔΕΥΣΗ**

Η Ναυτική Εκπαίδευση και Μετεκπαίδευση έχει πάρει εκρηκτικές διαστάσεις, οι σχολές υπολειτουργούν, ως κύρια αιτία είναι η υποχρηματοδότηση, η αδιαφάνεια στα κονδύλια από το Κεφάλαιο Ναυτικής Εκπαίδευσης (ΚΝΕ).

Αδιάψευστοι μάρτυρες της κατάστασης που επικρατεί στην ναυτική εκπαίδευση και μετεκπαίδευση στις ΑΕΝ και στο ΚΕΣΕΝ είναι τα οξυμμένα προβλήματα σε εκπαιδευτικό προσωπικό - αφανισμός των ναuτοδιδασκάλων και αντικατάσταση τους με ωρομίσθιους, υποβαθμισμένες κτιριακές και υλικοτεχνικές υποδομές. Ανύπαρκτα στοιχειώδη λειτουργικά μέσα παρωχημένη εκπαιδευτική ύλη που δεν ανταποκρίνεται στις σύγχρονες και πραγματικές ανάγκες στα πλοία.

Τεράστιες δυσκολίες στην εύρεση και πραγματοποίηση των εκπαιδευτικών ταξιδιών για τους σπουδαστές των ΑΕΝ, αναγκάζοντας χιλιάδες σπουδαστές να εγκαταλείπουν τις ναυτικές σχολές. Κατάργησαν το σπουδαστικό πάσο και την σίτιση από 9 ΑΕΝ με διατροφικούς κινδύνους για τους σπουδαστές.

Είναι κάλπικος και ανυπόστατος ο ισχυρισμός των εφοπλιστών, της κυβέρνησης για δήθεν προσέλκυση νέων στο ναυτικό επάγγελμα, γιατί η αντιναυτεργατική πολιτική τους διώχνει τους νέους σπουδαστές και αντικαθιστά τους ναυτεργάτες με συγκροτημένα εργασιακά δικαιώματα με φτηνότερο ναυτεργατικό δυναμικό για την αύξηση των κερδών του εφοπλιστικού κεφαλαίου.

Αντίστοιχες συνθήκες στο ΚΕΣΕΝ, δημιουργεί πρόσθετα προβλήματα σε εκπαιδευόμενους - μετεκπαιδευόμενους μηχανικούς και στις οικογένειες τους.

Η Ναυτική Εκπαίδευση και Μετεκπαίδευση αποτελεί αναπόσπαστο μέρος και συνδέεται με τις ανατροπές στις εργασιακές σχέσεις- κοινωνική ασφάλιση.

Εναρμονίζεται με την Διεθνή Σύμβαση Ναυτικής Εργασίας (MLC-2006) και την Κοινή Ναυτιλιακή πολιτική της Ευρωπαϊκής Ένωσης για πληρώματα πολλαπλών καθηκόντων χωρίς συγκροτημένα δικαιώματα, χωρίς κατοχυρωμένα επαγγελματικά δικαιώματα, ευέλικτους, με γνώσεις που θα καλύπτουν τα στοιχειώδη.

**Διεκδικούμε:**

• Αποκλειστικά - Ενιαία - Δημόσια - Δωρεάν Ναυτική Εκπαίδευση και Μετεκπαίδευση για όλους τους ναυτεργάτες.

• Ένταξη των Σχολών στο Υπουργείο Παιδείας, στην τριτοβάθμια εκπαίδευση.

• Αναγνώριση και ισοτιμία των διπλωμάτων με αντίστοιχα της στεριάς.

• Κατάργηση όλων των νόμων για την ιδιωτικοποίηση της ναυτικής εκπαίδευσης και μετεκπαίδευσης.

• Η πρακτική εκπαίδευση των σπουδαστών να γίνεται με ευθύνη των εκπαιδευτικών συμβουλίων των Ναυτικών Σχολών.

• Προσαρμογή της ύλης στις σύγχρονες ανάγκες, αλλαγή του κανονισμού σπουδών σε ναυτική εκπαίδευση- μετεκπαίδευση.

• Δωρεάν σίτιση σε όλες τις ΑΕΝ και κάρτας μειωμένου εισιτηρίου (πάσο)

• Αύξηση του επιδόματος φοίτησης και ασφάλιση στο ΝΑΤ των μετεκπαιδευομένων στο ΚΕΣΕΝ με χρηματική κάλυψη από το Κεφάλαιο Ναυτικής Εκπαίδευσης (ΚΝΕ). Κατάρτιση προϋπολογισμών - ισολογισμών συνολικά και ανά σχολή με βάση τις πραγματικές ανάγκες.

• Στέγαση των συναδέλφων στην Εστία Ναυτικών με αξιοπρεπείς όρους.

**Η ΑΝΑΓΚΗ ΑΝΑΣΥΝΤΑΞΗ ΤΟΥ ΕΡΓΑΤΙΚΟΥ ΚΙΝΗΜΑΤΟΣ**

Η ΠΕΜΕΝ πρωτοστατεί στην ανασύνταξη του Τμήματος Μεταφορών (ΤUΙ - TRANSPORΤ) της Παγκόσμιας Συνδικαλιστικής Ομοσπονδίας - ΠΣΟ (WHU) για τον συντονισμό και την κοινή δράση των ταξικών δυνάμεων. Ανοίγει νέους ορίζοντες, δημιουργεί προϋποθέσεις, αλλαγή του συσχετισμού δύναμης ενίσχυσης του ταξικού πόλου, κλιμάκωση των αγώνων για την αναχαίτιση της επιθετικότητας του κεφαλαίου, την ανασύνταξη και αντεπίθεση του εργατικού κινήματος.

Αποκαλύπτουμε τον υπονομευτικό ρόλο της εργατικής αριστοκρατίας, τις υποταγμένες στη στρατηγική του κεφαλαίου διεθνείς και ντόπιες συνδικαλιστικές οργανώσεις, τη Διεθνή Συνομοσπονδία - κατ' ευφημισμό - Ελεύθερων Συνδικάτων «ITUC», των Ευρωπαϊκών Συνδικάτων ETUC /CES, τη ΓΣΣΕ, την ΑΔΕΔΥ κ.α., που με τη στάση τους πέφτουν σε ανυποληψία στη συνείδηση των εργαζομένων.

Στο διεθνές συνδικαλιστικό κίνημα τα δήθεν ανεξάρτητα, ελεύθερα συνδικάτα της Διεθνούς και της Ευρωπαϊκής Ομοσπονδίας Μεταφορών της «lΤF» και της «ETF» - μέλη της Διεθνούς Συνομοσπονδία (Ελεύθερων) Συνδικάτων «ITUC» και των Ευρωπαϊκών Συνδικάτων ETUC/CES, - βάζουν πλάτη στην αύξηση των κερδών των εφοπλιστών, μέσα από την άγρια εκμετάλλευση των ναυτεργατών.

Ανερυθρίαστα, με απύθμενο θράσος και κροκοδείλια δάκρυα, ενώ περιγράφουν γενικά στην ναυτιλία ότι επικρατεί καθεστώς «σύγχρονης σκλαβιάς», στην πράξη στηρίζουν την αντεργατική πολιτική της ΕΕ, των αστικών κυβερνήσεων, των εφοπλιστών, της πλουτοκρατίας.

Τα συνδικάτα μέλη της «ITF» δίνουν τη συγκατάθεσή τους, με τη γνωστή «μπλε κάρτα» στα πλοία έναντι παχυλής αμοιβής, που κυμαίνεται από 5.500 μέχρι 8.500 δολάρια ανάλογα με τον ανταγωνισμό μεταξύ αυτών των άθλιων συνδικαλιστών και την ασυδοσία που εξασφαλίζουν στα καράβια για την άγρια εκμετάλλευση των ναυτεργατών από τους εφοπλιστές.

Υπονομεύουν το αίτημα της ίσης αμοιβής για ίση εργασία, υπογράφουν εξευτελιστικές συμβάσεις με τους εφοπλιστές, συνεργάζονται με το διεθνές δουλεμπορικό κύκλωμα. Με αυτές τις οργανώσεις τις δυνάμεις του κυβερνητικού - εργοδοτικού συνδικαλισμού συντάσσεται και η πλειοψηφία της ΠΝΟ και οι συνδικαλιστικές παρατάξεις ΔΑΚΕ- ΠΑΣΚΕ- ΑΥΤΟΝΟΜΗ ΠΑΡΕΜΒΑΣΗ που την αποτελούν.

Υποστηρικτές της στρατηγικής του κεφαλαίου, του «κοινωνικού εταιρισμού», της «εργασιακής ειρήνης». Συνειδητά είναι αντιδημοκρατικές δυνάμεις, δεν θέλουν την συμμετοχή των ναυτεργατών στη λειτουργία του συνδικαλιστικού κινήματος, έχουν μετατραπεί σε γραφειοκρατικούς μηχανισμούς για να μπορούν να υπηρετούν ανεμπόδιστα τα συμφέροντα του εφοπλιστικού κεφαλαίου.

Οι ηγεσίες τους αποτελούν την εργατική αριστοκρατία που υπηρετεί τα μονοπώλια και τον ιμπεριαλισμό σε βάρος των δικαιωμάτων των εργαζομένων. Αντιστρατεύονται τη συνδικαλιστική οργάνωση και περιφρούρηση των εργαζομένων στους τόπους δουλειάς, τις συνθήκες εργασίας και όρους αμοιβής, γιατί δεν θα προσελκύουν εφοπλιστές - πελάτες για να τους καταβάλλουν τα λύτρα της προδοσίας του εργατικού κινήματος.

**ΕΚΔΗΜΟΚΡΑΤΙΣΜΟΣ ΤΟΥ ΝΑΥΤΕΡΓΑΤΙΚΟΥ ΣΥΝΔΙΚΑΛΙΣΤΙΚΟΥ ΚΙΝΗΜΑΤΟΣ**

Η κατάργηση του αντιδραστικού νομοθετικού πλαισίου, η υπεράσπιση της απεργίας, των λαϊκών ελευθεριών στα καράβια και γενικότερα στους τόπους δουλειάς αποτελούν ζητήματα της καθημερινής πάλης της ΠΕΜΕΝ, των ναυτεργατών.

Ο εκδημοκρατισμός του Ναυτεργατικού Συνδικαλιστικού Κινήματος και της Ναυτικής Νομοθεσίας περνάει μέσα από την οργανωμένη πάλη των μηχανικών, την αλλαγή του συσχετισμού δύναμης στα ναυτεργατικά σωματεία, την ενίσχυση του ταξικού Ναυτεργατικού συνδικαλιστικού κινήματος.

Η διατήρηση του αντιδημοκρατικού πλαισίου από το ΠΑΣΟΚ, τη ΝΔ, τους εφοπλιστές, μετά την μεταπολίτευση γίνεται για τη νόθευση, την παραχάραξη της θέλησης των ναυτεργατών και τον έλεγχο του συνδικαλιστικού κινήματος, από τις δυνάμεις του κυβερνητικού -εργοδοτικού συνδικαλισμού, το εφοπλιστικό κεφάλαιο.

Η ριζική αλλαγή της κατάστασης στην ΠΝΟ επιβάλλεται να γίνει υπόθεση όλων των ναυτεργατών.

Η ΠΕΜΕΝ αγωνίζεται για την επέκταση του Ν.1264/82 και στους ναυτεργάτες, αλλαγή του αντιδημοκρατικού καταστατικού της ΠΝΟ και των σωματείων που αρνούνται σκόπιμα την εφαρμογή της απλής αναλογικής.

Εφαρμογή της απλής αναλογικής για την εκλογή όλων των οργάνων των σωματείων και της ΠΝΟ, την εκλογή της διοίκησης της ΠΝΟ από συνέδριο και του προεδρείου από την διοίκηση, την κατάργηση του αντιδημοκρατικού ορίου του 1/10 που περιορίζει τους αντιπροσώπους της ΠΕΜΕΝ στα συνέδρια της ΠΝΟ, την κατάργηση του «χαρατσιού» που καταβάλλουν οι ναυτεργάτες στην ομοσπονδία.

Αγωνιζόμαστε για την υπεράσπιση και διεύρυνση των δημοκρατικών

συνδικαλιστικών ελευθεριών.

Διεκδικούμε γενικότερα τον εκδημοκρατισμό της ναυτικής νομοθεσίας, του ΚΔΝΔ και του ΚΙΝΔ του Εσωτερικού Κανονισμού, την κατάργηση των Πειθαρχικών Συμβουλίων.